Chrám svätého Alexandra Nevského (Sofia)

Chrám svätého Alexandra Nevského () je chrám pravoslávnej cirkvi a pamätník v Sofii v Bulharsku.

 História chrámu 
Chrám patrí k najveľkolepejším kostolom v hlavnom meste. Po Katedrále svätého Sávu v Belehrade je to druhý najväčší pravoslávny chrám na Balkáne. Bol postavený na pamiatku 200 000 ruských vojakov, ktorí padli pri oslobodzovaní Bulharska spod tureckej nadvlády v rokoch 1877/1878. Ruský cár Alexander II. je v Bulharsku uctievaný ako cár Osloboditeľ. Neďaleko chrámu sa vypína cárova vysoká jazdecká socha, ktorú vytvoril taliansky majster Arnoldo Zocchi (vysoká 14 metrov) oproti budove Národného zhromaždenia. Cárovým patrónom bol svätý Alexander Nevský, ktorý patrí k významným svätcom v ruskej pravoslávnej cirkvi a k významným panovníkom Ruska (zastavil expanziu Švédov a bojového Rádu nemeckých rytierov v 13. storočí do Ruska). V rokoch 1916 až 1920 niesol meno Katedrála sv. Cyrila a sv. Metoda. Stalo sa tak po vstupe Bulharska do prvej svetovej vojny na strane centrálnych mocností. Ruská pravoslávna cirkev to považovala za znesvätenie osoby Alexandra Nevského.

 Charakteristika chrámu 
Chrám nesie typické znaky ruskej pravoslávnej sakrálnej architektúry. Stavba sa začala v roku 1904 pod vedením ruského architekta A. N. Pomeranceva. Chrám je vyzdobený nástennými maľbami, mozaikami a ikonami, ktoré vytvorili bulharskí a ruskí umelci. Kupoly chrámu sú pokryté plátkovým zlatom. Hlavná kupola má výšku 45 metrov a zvonica 53 metrov. V chráme je 12 mohutných zvonov.  Stavba bola dokončená v roku 1912 a chrám bol vysvätený v roku 1924. V kryptách chrámu je monumentálna zbierka pravoslávnych ikon, ktorá patrí medzi najväčšie na svete. Katedrála sa stala symbolom bratstva ruského a bulharského národa a myšlienky slovanskej vzájomnosti.

 Galéria 

 Iné projekty 

 Externé odkazy 
 Chrám na pravoslavieto.com
 Interiér katedrály
 Historické snímky katedrály sv. Alexandra Nevského v Sofii

Sofia
Kategória:Pravoslávne chrámy v Bulharsku
Kategória:Novobyzantská architektúra
Kategória:Katedrály v Bulharsku
Kategória:Architektúra z 1912
Kategória:Stavby v Sofii
Kategória:Kostoly postavené po oslobodení Bulharska
Kategória:Pamätníky v Bulharsku